标题：侯官
概述
旧县名。“侯”本作“候”，清以后通作“侯”。西晋改东侯官县置，以西汉曾在此置候官得名。治所在今福州市。隋改名闽县。唐初分闽县复置，治所在今闽侯东南，贞元时移治今福州市，与闽县同城。1912年和闽县合并为闽侯县。濒海产盐，唐置盐官。唐、宋与闽县同为福州治所；元同为福州路治所；明、清同为福州府治所。
建制沿革
未置本境唐虞属扬州
按，闽，古扬州地。鸿荒之世，东南外徼，沦于水国，未通大陆。唐虞以降，与中国交通否尚无所考。其划归扬州区域者，一以《禹贡》为断。《旧志》，星野其度数固多妄测，万不及今日经纬之审，然古人推步，亦有可考者。地望，附在扬境东南，《省志》、《续志》、《重纂志》、《府志》，无不详载。故隶扬州。
夏商属扬州
按《山海经》，《海内南经》。闽在海中，其西北有山，一曰闽中，山在海中。意者既为禹迹所经，当时相土定名，必有依据，当别为闽，不应牵混扬州。然《山海经》疑晋人撰，伪托伯益，未足昭实。故从《禹贡》，不取山经。
周属七闽地
按，《周礼·职方氏》掌八蛮七闽。闽字始见于经。徐注《说文》云：闽、东越，蛇种。故字从虫门，蛮字亦从虫。陆云士《峒溪纤志》则以蛇种属之蜑人，所以没水多日，不患鲛龙。贾公彦疏，“楚叔熊自濮如蛮，子孙分七种，故谓七闽。”郑司农注：“闽，蛮之别也，七者周所服国数。”其义较贾为长。考《史记·楚世家》，韦昭《国语解》，叔熊为鬻熊十四世孙，系周宣王时人。若七闽是其子孙，不应先掌于周官。故《旧志》注多黜贾而申郑，今从之。大抵闽当周时，风化未开，与上国隔绝。闽蛮杂处，种族竞争，各推雄黠为长，必分无数小国，如泰西古代希腊市府之制。周所征服仅七国，《周官·司寇》有闽隶之掌，当是陪臣侍子，出执隶役于王朝，约如后世俘虏例。七闽之置，实昉于此。
春秋属越国
按，《史记·越世家》：夏少康封庶子无馀于会稽。时未置郡，特浙中一山而已。山有禹冢，故封之以守墓。自无余二十余传而及勾践，灭吴，称霸扬州全境。据《禹贡》注，扬州西北距淮，东南至海。几尽为所占领。闽土属越虽无确证。要之繇后溯前，可以臆断。详见下。
战国属楚国，或曰自立君长，不肯降楚。
按勾践六传至无疆，为楚威王所灭，越人散处东南海上，诸族子争立，或为君侯，世及者。或为豪长，推举者。盖分百越。多服朝楚。大致楚对越，如唐羁縻州，越对楚，如今半主国。然又有谓岭表之南越臣楚为芋姓赐姓。之越，闽中之东越自立为姒姓之越者。亦非无据。
秦属闽中郡
按，秦并天下，分三十六郡，迁书未尝悉数其名。《汉志》有会稽无闽中。惟唐修《晋书》，其志谓始皇置郡后，兴师逾江，平取百越，增四郡一闽中。闽中置郡之说，实昉于此。虽钱氏大昕以为无据，辨之甚悉。然各《旧志》于建置沿革表，皆因《晋志》而列闽中，今姑从之。
汉属闽越国，元封后为冶县地，属会稽郡。
按，《史记·越世家》及《东越列传》，无疆灭于楚，七世至驺无诸，自立为闽越王。秦并天下，废为君长。汉兴，无诸从诸侯灭秦，佐高帝击楚有功，复王闽中，都冶。冶即侯官。《方舆纪要》侯官汉冶县。《汉书地理志》会稽郡冶。师古注本闽越地。武帝元封初，以闽越数叛，徙民江淮，墟其地。后逃亡者稍出，多居留瓯闽者，不皆越之土人。立为冶县。《旧唐书·地理志》，马氏《文献通考》皆作自立为冶县，竟似逃亡山谷之民，出而窃据，私立名号，非汉所置，恐“自”字衍文，今删之。隶会稽郡。此西汉以前未置侯官，本境之历史也。
既置本境东　汉
侯官县属会稽南部都尉　按，《晋书·地理志》，后汉省冶县，非省也，改县名也，见下。改为侯官都尉，侯官之名始此。地兼瓯闽。范书《郡国志》但云：章安故冶，闽越地，章安下有东部侯国，先儒多疑为东侯官之讹。东部解：见下，侯国“国”字当是“官”字讹文。又按《三山志》，后汉置南部都尉治冶，与《晋志》所述不同。其实东侯官，即南部也。因南部都尉治侯官县，亦曰侯官都尉耳。如今日福建之兴、泉、永道治厦门，亦称厦门道。江苏之苏松太道治上海，亦称上海道是也。称东侯官，以别上郡张掖之侯官。《后汉书·郡国志》，上郡、张掖两属国都尉所辖之邑，皆有侯官之名。称南部都尉则又对会稽东南全境而生分别也。冶在会稽南，其地得闽之全，浙之半。《宋书·地理志》后汉分冶地为会稽东南二都尉，东部临海，南部建安。侯官特建安之属县。汉末，建安领县五：建安、南平、汉兴、一未详、一即侯官。时侯官虽名为县，其地统今福、兴、漳、泉四府与后世侯官但囿一邑者迥异。
三　国
吴
侯官县属建安郡　按，《三国志》吴永安三年，吴主休年号。以会稽南部为建安郡，非新郡，沿汉旧。领县十，建安、建平、吴兴、东平、将乐、昭武、绥安、南平、侯官、东安。侯官属焉。先是东汉改冶为东侯官，见上。建安元年，省“东”字。《吴志·贺齐传》王朗奔东冶，侯官长商升为之起兵，策遣齐讨平之，是建安初已省东字矣。厥后入吴领土，其名遂屡见于书。《贺齐传》一见，又永安三年吴主休黜兄亮为侯官侯，又《吕岱传》东冶五县乱，岱与蒋钦等讨之，五县平。《府志》五县作建安、侯官等县。
晋
侯官县属扬州沿旧。江州元康元年改隶。之晋安郡。太康三年析置　按，《晋志》太康武帝年号。三年，析建安郡地置晋安，属建安者县七、曰建安、吴兴、东平、建阳、将乐、邵武、延平。领县八，原丰、新罗、宛平、同安、侯官、罗江、晋安、温麻。隶扬州刺史。元康元年惠帝年号。置江州，以晋安等郡改隶焉。《晋志》，元康元年，有司奏荆、扬二州疆土广远、统理尤难。于是割扬州之建安、晋安、荆州之武昌等十郡，因江水为名置江州。
南　朝
宋
侯官县属江州之晋安郡、昌国郡、元嘉间改，未几复故。晋平郡。泰始四年改。　按，《宋书地理志》晋安未叙昌国。改复。仍属江州，领县五，侯官，原丰、晋安、罗江、温麻。省新罗、同安、宛平三县入焉。泰始时，明帝年号。改晋安为晋平。《宋书·明帝纪》，泰始四年改晋安郡为晋平，山阳王休裕改封晋平王。寻复旧。
齐
侯官县属江州之晋安郡
梁
侯官县属东扬州之晋安郡　按，《梁书·武帝本纪》，普通五年，分扬州、江州，置东扬州。先是天监中，析晋安地为南安郡，按各志均云：天监中析置南安，而《梁书本纪》不载，《通典》、《通考》皆无之。惟《隋志》南安下注云：旧曰晋安，置南安郡，亦不详其年代，旧志断为天监，未知何据。今姑从之。南安约今兴化、漳、泉三府地。合建安共三郡，既置东扬，因并隶之。
陈
侯官县属闽州、丰州之晋安郡　按，《府志》陈永定初高祖年号。置闽州，以侯官世豪陈宝应为刺史，封侯官县侯，《隋·地理志》述梁、陈事，注云：旧曰原丰，改东侯官，然宝应籍贯及所封邑，史无“东”字，未足据。领晋安三郡。天嘉三年文帝年号。宝应诛，州罢，晋安仍隶东扬州。《旧志》均作六年，误。光大二年废帝年号。分东扬州晋安诸郡为丰州，至是又升州治矣。
隋
县境并入原丰，原丰又改名闽县，属泉州、闽州、建安郡隋后，州不辖郡，忽而州，忽而郡。　按，隋平陈，废郡为县。见《地理志·注》晋安郡废入原丰，盖即省侯官各县，合于首邑。改闽州为泉州。诸志每作开皇九年，惟平陈虽九年事，改置泉州，隋志不详何年，纪又未载，今阙之。大业初炀帝年号。复旧，寻改州为郡，曰建安。领县四，闽、按《隋志》原丰注，十二年改曰闽，当指开皇时。建安、陈郡所改。南安、郡改。龙溪以险远未裁并，至是侯官附入闽县矣。
唐
复设侯官县，属福州长乐郡　按，《新唐书地理志》福州长乐郡，本泉州建安郡治。武德六年高祖年号。别置。武德初改建州，至是复为泉州。景云二年，睿宗年号。曰闽州。开元十三年，玄宗年号。更州名。天宝元年，玄宗年号。更郡名，领县十，闽、长乐、福唐、连江、长溪、古田、梅溪、永泰、尤溪。侯官其一也。侯官当隋时已并于闽。武德六年又置。八年省。长安二年武后年号。析闽复置。元和三年，仍省德宗年号。五年遂置至今。见《新唐书·地理志》注。举废殆如置棋，此隋、唐侯官沿革之特别史耳。　　
五　代
梁
侯官县属闽国之福州大都督府长乐郡
唐
侯官县或名闽兴县，属闽国都城长乐府
晋
侯官县属闽国南都福州　按，《新五代史·闽世家》，王审知据闽，六传，审知传延翰，翰传鏻，鏻传昶，昶传曦，曦传延政。历梁、唐、晋三朝。梁太祖贞明六年，审知封闽王，升福州为大都督府。唐长兴四年，明宗年号。鏻更称长乐府，改县曰闽兴。清泰二年，废帝年号。复为侯官。此条参考《方舆纪要》。晋开运元年，少帝年号。延政建殷国，都建州。二年仍改号闽，以福州为南都。三年南唐兵破建州，虏延政，王氏亡，福州亦归南唐。逾年为吴越钱氏所取，钱入腹之谶至是始验。
汉
侯官县属吴越国之福州威武军军无支州，州亦称军。
周
侯官县属吴越国之福州彰武军　按，《方舆纪要》，晋开运四年是年，契丹挟少帝北迁，汉遂代晋。吴越钱镠据两浙传元瓘及佐，至是已历三世。取福州按《吴越世家》，是年佐遣统军张筠等率兵赴闽，大败李景兵，获其将杨业、蔡遇等，取福州而还。仍以为福州威武军。方审知之袭封也，当唐乾宁昭宗年号。四年，初王潮据闽，唐即以为福建观察使，潮卒，审知代立唐升福州为威武军，拜审知节度使，后屡改称。详见上。至是复旧。周广顺初，太祖年号。又改为彰武军。及宋太平兴国三年，太宗年号。钱氏纳土归朝，地遂入宋。
宋
侯官县属福建路之福州　初仍为威武军。雍熙二年太宗年号。改置福建路，统州六福、建、泉、南剑、漳、汀。军二，邵武、兴化。而福州为首府，后端宗景炎元年即位，福州复升为福安府。领县十二闽、侯官、福清、古田、永福、长溪、长乐、罗源、闽清、宁德、怀安、连江。侯官实称望县焉。
元
侯官县属福建行中书省省之称起此。之福州路　按，《元史·地理志》至元十五年，世祖年号。置福州路，按《省志·续志》改府为路，福州路即宋末之福安府也。隶福建行中书省。按《续省志》至元十五年，置福建行中书省以统各路。领县九，闽、侯官、怀安、古田、闽清、长乐、连江、罗源、永福，较前代实省其三。及考《续省志》，称至元二十三年，升长溪县为福宁州。元贞元年，升福清县为福清州，惟宁德不详，疑改隶福宁州。而侯官又降为中县矣。
明
侯官县、怀安县地，并属福建布政使司之福州府　按，《明史地理志》，太祖吴元年是年十二月平陈友定。改福州路为府，为福建首郡。按《地理志》洪武二年仍置福建等处行中书省，七年改置福州都卫，八年复改为福建都指挥使司，九年又改为承宣布政使司，厥后此制遂定。领县十。闽、侯官、怀安、长乐、福清、连江、罗源、古田、闽清、永福、元时福清升为州、至是仍复为县。侯官居其一。本境历宋、元、明皆无更革，及万历八年，废怀安县，以其地并入侯官而侯官，所辖之境益大焉。国朝因之。
此东汉以来既置侯官县境之历史也。
校　注⑴原文作日，“日字”误，当为“曰”字。
⑵原文作日，“日”字误，当为“曰”字。
⑶原文作纤，“纤”字误，当为“谶”字。